༄༅།།རྡོ་རྗེ་ཐེག་པའི་ལམ་གྱི་ཡན་ལག་མི་འབྲལ་བ་དང་བསྟེན་པར་བྱ་བའི་དམ་ཚིག་གི་རྫས་མེད་དུ་མི་རུང་བ་དག་གི་མཚན་ཉིད་དང་།ཇི་ལྟར་བཅང་པའི་ཚུལ་ལ་སོགས་པ་རྣམ་པར་བཤད་པ་རྣལ་འབྱོར་རོལ་པའི་དགའ་སྟོན་ཞེས་བྱ་བ་བཞུགས་སོ།།༄༅།།བླ་མ་དང་དཔལ་རྡོ་རྗེ་སེམས་དཔའ་ལ་ཕྱག་འཚལ་ལོ།།མ་ལུས་རྒྱལ་བ་ཐམས་ཅད་ཀྱི།།མཁྱེན་བརྩེ་གཟུགས་ཅན་བཞིན་གྱུར་པ།།རྡོ་རྗེ་བསྙེམས་བདག་བླ་མ་དང་།།ལྷ་བཅས་མཁའ་འགྲོའི་ཚོགས་ལ་འདུད།།འདི་ན་རྡོ་རྗེ་ཐེག་པ་ཡི།།ལམ་དང་དེ་ཡི་ཡན་ལག་དང་།།ཤིན་ཏུ་རགས་པའི་བརྡ་ཙམ་དང་།།ཐ་སྙད་ལ་ཡང་རྨོངས་གྱུར་ཀྱང་།།མ་ཚང་ནོར་བའི་ཆོ་ག་ཡི།།ཚིག་ཕྲེང་ཙམ་གྱིས་ཁེངས་པ་འགའ།།བ་ལང་ཁྱུ་ཡི་ཚོགས་ནང་ན།།རྡོ་རྗེ་འཛིན་ལྟར་བསྙེམས་མཐོང་ནས།།བསོད་ནམས་ཟོང་གི་བདག་གི་ནི།།ལེགས་བཤད་མགྲོན་དུ་འོངས་རྣམས་ལ།།རྒྱུད་སྡེ་རྒྱ་མཚོ་བསྲུབས་པ་ལས།།བྱུང་བའི་བདུད་རྩིའི་དགའ་སྟོན་སྦྱིན།།མང་དུ་ཐོས་ལྟར་ཤིན་ཏུ་ཡངས།།རྣམ་དཔྱོད་ལྟ་བུར་དྲི་མ་མེད།།ལྷག་བསམ་ཟླ་བ་ལྟར་དཀར་བ།།དང་མཚུངས་ཆོས་འདི་གུས་པས་ལོངས།།གང་ཞིག་རྡོ་རྗེ་ཐེག་པའི་སྒོར་ཞུགས་ཏེ།རྒྱུད་སྡེ་གོང་མ་ཉིད་དང་།དེ་ལས་ཀྱང་ཁྱད་པར་དུ་གསང་སྔགས་བླ་ན་མེད་པའི་དཀྱིལ་འཁོར་དུ་རྡོ་རྗེ་སློབ་དཔོན་གྱི་དབང་ཡོངས་སུ་རྗོགས་པར་བླངས་ཏེ།རིག་པ་འཛིན་པའི་སྡོམ་པ་ཡང་དག་པར་མནོས་པ་དག་གིས་ནི་ཇི་ལྟར་ཁས་བླངས་པའི་བཟའ་བ་དང་།བསྲུང་བ་དང།བརྟེན་པ་དང།མི་འབྲལ་བའི་དམ་ཚིག་དག་ཚུལ་བཞིན་དུ་བསྟེན་པ་མེད་པར་དངོས་གྲུབ་རྣམ་པ་གཉིས་གང་ཡང་ཐོབ་པར་མི་འགྱུར་ཞིང།དམ་ཚིག་དེ་དག་ལ་ཚུལ་བཞིན་དུ་སློབ་པ་ཡང།གང་བཅང་བར་བྱ་བ་རྡོ་རྗེ་དང་དྲིལ་བུ་དང་།ཅང་ཏེའུ་དང་།རུས་རྒྱན་ལ་སོགས་པ་དེ་དག་གི་མཚན་ཉིད་དང་།ཇི་ལྟར་བཅང་པའི་ཚུལ་ལ་སོགས་པ་ཤེས་པ་ལ་རག་ལས་ཏེ་འདུག་པའི་ཕྱིར་དང་།དེ་ལྟ་ན་ཡང་གངས་རིའི་ཁྲོད་འདིེར་དིང་སང་གི་དུས་ན་སྔགས་པར་ཁས་འཆེ་བ་ཕལ་ཆེར་གནས་དེ་དག་གི་བརྡ་ལ་ཅུང་ཟད་ཀྱང་མ་བྱང་བར་མཐོང་ནས།རྒྱུད་སྡེའི་དགོངས་པ་བཞིན་ཤེས་པར་འདོད་པ་དག་རྗེས་སུ་གཟུང་བའི་ཕྱིར་དང་།རྗེ་བཙུན་བླ་མ་རྡོ་རྗེ་འཆང་དང་དབྱེར་མ་མཆིས་པ་དེ་ཉིད་ཀྱིས།རྡོ་རྗེ་འཆང་ཆེན་པོའི་ལམ་གྱི་རིམ་པར།ཆ་ལུགས་མི་ཉམས་ཤིང་བཟུང་བའི་དམ་ཚིག་གི་ཡན་ལག་རྡོ་རྗེ་དང་།དྲིལ་བུ་དང་།དགང་བླུགས་དང་།རྒྱན་དྲུག་དང་།ཌ་མ་རུ་དང།ཀ་པ་ལ་དང།ཁ་ཊྭཾ་ག་ལ་སོགས་པ་ཇི་ལྟར་བྱ་བ་དང་།དེ་ལྟར་བྱས་པ་རྣམས་བཅང་བའི་ཚུལ་རྣམས་ཀྱང་སྔགས་པའི་ཀུན་སྤྱོད་དག་པའི་ཐབས་སུ་ཤིན་ཏུ་གལ་ཆེ་མོད་ཀྱང་།འདིར་དེ་དག་ཉེ་བར་སྦྱར་ན་གཞུང་ཧ་ཅང་མངས་པའི་འཇིགས་པས་རེ་ཞིག་ལ་མ་བྲིས་པས་གཞན་དུ་ཤེས་པར་བྱའོ།།ཞེས་གསུངས་པ་ལ།དོན་དེ་དག་རྒྱས་པར་བཤད་པའི་སྒོ་ནས་དགོངས་པ་བསྐང་བའི་ཕྱིར།འདིར་དོན་དེ་དག་འཆད་པ་ལ་ཉེ་བར་ཞུགས་སོ།།སྡོམ་ནི།རྡོ་རྗེ་དྲིལ་བུ་ཅང་ཏེའུ་བགྲང་ཕྲེང་དང་།།ལུས་རྒྱན་ཁ་ཊྭཾ་ག་དང་བཏུང་བའི་སྣོད།།བགོ་བའི་གོས་དང་སྟན་ལ་སོགས་པ་གཞན།།རྣམ་པ་འདི་བདུན་བཤད་བྱའི་དངོས་པོ་ཡིན།།ད་ནི་དེ་དག་གོ་རིམས་ཇི་ལྟ་བ་བཞིན་དུ་བརྗོད་པར་འདོད་ནས་རེ་ཤིག་དང་པོར་རྡོ་རྗེ་དང་དྲིལ་བུའི་རྣམ་པར་བཞག་པ་བཤད་པར་བྱ་སྟེ།དེ་ཡང་ཕ་རོལ་ཏུ་ཕྱིན་པའི་མདོ་སྡེ་དང་དགོངས་འགྲེལ་གྱི་བསྟན་བཅོས་ཆེན་མོ་དུ་མ་ཞིག་ལས།རོལ་མོའི་བྱེ་བྲག་འཆད་པ་ན་དྲིལ་བུ་དང་།རྒྱན་དང་མཚོན་ཆའི་བྱེ་བྲག་འཆད་པ་ན་རྡོ་རྗེ་ཞེས་བྱ་བའི་ཐ་སྙད་མང་དུ་འབྱུང་མོད་ཀྱི།དེ་ལྟ་ནའང་དེ་དག་གི་ཚད་དང་དེ་ཁོ་ན་ཉིད་དང་མ་བཟུང་ན་ལྟུང་བ་འབྱུང་བའི་བསླབ་པ་བཅས་པ་ནི་མེད་དོ།།དེ་བཞིན་དུ་བྱ་བ་དང་སྤྱོད་པའི་རྒྱུད་དག་གི་དབང་བསྐུར་བའི་ཚེ་རྡོ་རྗེ་དང་དྲིལ་བུའི་དེ་ཁོ་ན་ཉིད་དྲན་པའི་སྒོ་ནས་འཛིན་པའི་དམ་ཚིག་སྦྱིན་པ་མེད་པ་ལྟར།བསྙེན་སྒྲུབ་ལ་ཞུགས་པའི་སྒྲུབ་པ་པོས་བཅང་པར་བྱ་བའི་རྡོ་རྗེ་དང་དྲིལ་བུའི་ཚད་དང་།དེ་ཁོ་ན་ཉིད་དང་།མ་བཟུང་ན་ལྟུང་བ་ཇི་ལྟ་བུར་འགྱུར་བའི་རྣམ་པར་བཞག་པ་ཡང་རྒྱུད་དེ་དག་ཏུ་མ་གསུངས་ལ།ཚད་ལྡན་གྱི་སློབ་དཔོན་དག་གིས་རྒྱུད་དེ་དག་ལ་དེ་ལྟ་བུའི་རྣམ་པར་བཞག་པ་བཤད་པ་ཡང་མེད་དོ།།དེ་ལྟ་མོད་ཀྱི་རྒྱུད་དེ་གོང་མ་གཉིས་ཀ་ལ་ཡང་རྡོ་རྗེ་སློབ་དཔོན་གྱིས་དབང་བསྐུར་བའི་ཚེ་རྡོ་རྗེ་དང་དྲིལ་བུའི་དེ་ཁོ་ན་ཉིད་དྲན་པའི་སྒོ་ནས་འཛིན་པའི་དམ་ཚིག་སྦྱིན་པ་ཡོད་པས་དབང་དེ་ཐོབ་པའི་སྒྲུབ་པ་པོ་དག་གིས།གང་གཟུང་བར་བྱ་བའི་རྡོ་རྗེ་དང་དྲིལ་བུའི་མཚན་ཉིད་ཇི་ལྟ་བུ་ཡིན་པ་དང་།དེ་དག་གི་དེ་ཁོ་ན་ཉིད་ཇི་ལྟ་བུ་ཡིན་པ་སོགས་ཤེས་པར་བྱས་ལ།དེ་ཁོ་ན་ཉིད་དྲན་པའི་སྒོ་ནས་བཟུང་བའི་དམ་ཚིག་བསྐྱང་བར་བྱ་དགོས་ཤིང་།དེ་ལྟར་མ་བྱས་ན།དམ་ཚིག་ལ་ནི་ཇི་བཞིན་སྙེད།།མི་བསྟེན་པའི་ལྟུང་བར་འགྱུར་བའི་ཕྱིར་དང་།ནང་གི་ཏིང་ངེ་འཛིན་གཙོ་བོར་གྱུར་པ་ཡིན་གྱི།ཕྱིའི་རྡོ་རྗེ་དང་དྲིལ་བུ་སོགས་དེ་དག་གིས་ཅི་ཞིག་བྱ་སྙམ་དུ་འཛིན་ན་ནི་ཀུན་དཀྲིས་ཚང་ན་རྩ་བའི་ལྟུང་བར་འགྱུར་བའི་ཕྱིར་རྒྱུད་སྡེ་དེ་དག་གཉིས་ལ་ནི་རྣམ་གཞག་དེ་དག་ཤེས་པ་ཞིག་མེད་དུ་མི་རུང་བ་ཡིན་ནོ།།དེ་བས་ན་འདིར་དེ་འཆད་པ་ལ་གཉིས།ཡོ་གའི་གཞུང་ལས་ཇི་ལྟར་འབྱུང་བའི་རྣམ་གཞག་དང་།བླ་མེད་ལས་ཇི་ལྟར་འབྱུང་བའི་རྣམ་གཞག་བཤད་པའོ།།དང་པོ་ལ་གཉིས།ཚད་ལ་སོགས་པའི་མཚན་ཉིད་དབྱེ་བ་དང་བཅས་པ་བཤད་པ་དང།བསྐྱེད་ཆོག་དང་དེ་ཁོ་ན་ཉིད་བཤད་པའོ།།དང་པོ་ནི།སློབ་དཔོན་ཀུན་དགའ་སྙིང་པོས་རྡོ་རྗེ་འབྱུང་བ་ལས།རང་གི་རྡོ་རྗེ་ཞེས་བྱ་བ་ནི།དེ་བཞིན་གཤེགས་པའི་རྡོ་རྗེ་ནི་སོར་བཅུ་གཉིས་པ་རྩེ་ལྔ་པ་གསེར་ལ་སོགས་པ་ལས་བྱས་པའོ།།རྡོ་རྗེ་འཆང་ཆེན་པོའི་ནི་ཚད་ངེས་པ་མེད་དོ།།རྩེ་མོ་ལྔ་པ་ཅུང་ཟད་གྱེས་པ་འོད་ཟེར་དང་བཅས་པ།ཆ་གསུམ་པའི་ཆང་གཟུང་ཅན།པདྨ་རཱ་ག་ལ་སོགས་པ་ལས་བྱས་པའོ།།རྡོ་རྗེ་རྒྱལ་པོ་ལ་སོགས་པའི་ཡང་དེ་ཉིད་ཡིན་ནོ།།རྡོ་རྗེ་གནོད་སྦྱིན་དང་།རྡོ་རྗེ་ཧཱུཾ་མཛད་ཀྱི་ནི་གནམ་ལྕགས་ཤིན་ཏུ་སྦྱངས་པ་ལས་བྱས་པ།སོར་བཅུ་གཉིས་པའི་ཚད་ལ་རྩེ་མོ་ལྔ་པ་རྣོ་བ།རྡོ་རྗེ་དེ་ཡང་ཆང་གཟུང་ཆ་གསུམ་པ་དང་ལྡན་པ་ཡིན་ནོ།།ཞེས་པ་ཙམ་ཞིག་གསུངས་ལ།ཚད་དེ་དག་ཀྱང་ཡོ་གའི་རྩ་རྒྱུད་སྟོང་ཕྲག་བརྒྱ་པ་ལས་བཏུས་སོ་ཞེས་གྲགས་ཏེ།ད་ལྟ་བོད་ན་འགྱུར་བའི་རྒྱུད་དག་ལས་ཚད་གསལ་བ་རྒྱས་པར་མ་བཤད་དོ།།དེ་ལ་རང་གི་རྡོ་རྗེ་ཞེས་བྱ་བ་ནི།རང་གི་མེ་ཏོག་གང་ལ་ཕོག་པའི་རིགས་ཀྱི་དབང་དུ་བྱས་པའི་རྡོ་རྗེ་དང་།རྡོ་རྗེ་དེས་ཡུ་བ་བྱས་པའི་དྲིལ་བུའི་དབང་བླང་ཞིང་།དེ་ལྟ་བུའི་རྡོ་རྗེ་དྲིལ་བུ་གཟུང་བར་བྱ་བའི་དོན་ཏེ།དེ་ཡང་དེ་བཞིན་གཤེགས་པ་ལ་མེ་ཏོག་འཕོག་པ་དང་།དེ་བཞིན་གཤེགས་པའི་རིགས་ལ་མེ་ཏོག་འཕོག་པ་གཉིས་སོ་སོར་ཕྱེ་ནས་དང་པོས་གཟུང་བར་བྱ་བ་དེ་བཞིན་གཤེགས་པའི་རྡོ་རྗེ་ནི་སྲིད་ཀྱི་ཚད་སོར་བཅུ་གཉིས་པ།དབྱིབས་རྩེ་མོ་ལྔ་པ།ཕྱོགས་བཞིའི་རྭ་རྣམས་རྭ་དབུས་མ་ལ་རེག་པ་སྟེ།ཆང་གཟུང་དང་སྟེང་འོག་གི་རྭ་ཆ་གསུམ་མཉམ་པར་འོག་མ་དག་ལ་བཤད་པ་འདི་ལའང་མཚུངས་ཤིང་།སོར་བཅུ་གཉིས་སུ་བཤད་པ་ངེས་གཟུང་མེད་པར་བྱ་དགོས་ཏེ།འཇིག་རྟེན་གསུམ་རྒྱལ་གྱི་རྟོག་པར་འདིའི་ཚད་སོར་བཅུ་དྲུག་པར་ཡང་བཤད་པའི་ཕྱིར་རོ།།རྒྱུ་ནི་གསེར་ལ་སོགས་པའི་རིན་པོ་ཆེ་ལས་བྱས་པའོ།།དེ་བཞིན་གཤེགས་པའི་རིགས་ལ་མེ་ཏོག་འཕོག་པས་ནི།རྡོ་རྗེ་འཆང་ཆེན་པོ་སྟེ་རྡོ་རྗེ་སེམས་དཔའི་རྡོ་རྗེ་གཟུང་བར་བྱ་སྟེ།དེ་ཡང་ཆེ་ཆུང་གི་ཚད་ངེས་པ་མེད་ལ།དབྱིབས་རྩེ་མོ་ལྔ་པ།ཁ་ཅུང་ཟད་གྱེས་པ།ལྟེ་བའི་གཡས་གཡོན་གྱི་ངོས་གཉིས་སུ་འོད་ཟེར་གྱི་ཕྲེང་བ་དང་བཅས་པ།རྡོ་རྗེའི་སྲིད་རིང་ཐུང་ཅི་ཙམ་བྱས་པ་དེའི་ཆ་གསུམ་མཉམ་པ་སྟེ།ཆང་གཟུང་ཆ་གཅིག་དང་སྟེང་འོག་གི་ཆ་རེ་རེའོ།།འདིའི་རྒྱུ་ནི་པདྨ་རཱ་ག་ལ་སོགས་པར་བཤད་དེ།སྔ་མ་དང་འདི་གཉིས་ཀ་རིན་པོ་ཆེ་ལས་བྱས་པར་འདྲ་ཡང་སྔ་མ་གསེར་ལ་སོགས་པ་དང།འདི་པདྨ་རཱ་ག་ལ་སོགས་ལས་ཞེས་བཤད་པས་རིན་པོ་ཆེའི་བྱེ་བྲག་མི་འདྲ་བ་རིགས་སོ་སོར་དབྱེ་དགོས་པར་མངོན་ལ།དེ་ཡང་རྡོ་རྗེ་དེ་དག་ཁ་དོག་གང་དུ་བསྒོམ་པ་དང་ཁ་དོག་མཐུན་པའི་རིན་པོ་ཆེ་ལས་བྱེད་པའི་དོན་དུ་སྣང་ངོ་།།དེ་ཉིད་ལ་ནི་དང་པོའི་རྡོ་རྗེ་ཞེས་བྱ་ཞིང་།དང་པོའི་རྡོ་རྗེ་དང་སེམས་དཔའི་རྡོ་རྗེ་ནི་མིང་གི་རྣམ་གྲངས་ཡིན་ལ།ཅིའི་ཕྱིར་དང་པོའི་རྡོ་རྗེ་ཞེས་བྱ་ཞེ་ན།བྱང་ཆུབ་སེམས་དཔའ་དོན་ཐམས་ཅད་གྲུབ་པ་ཐོག་མར་འོག་མིན་དུ་མངོན་པར་བྱང་ཆུབ་པ་ལྔ་ལས་ལོངས་སྐུ་རྣམ་སྣང་དུ་སངས་རྒྱས་པའི་མངོན་བྱང་ལྔའི་ཡ་གྱལ་གྱི་རྡོ་རྗེ་ནི་སེམས་དཔའི་རྡོ་རྗེ་རྩེ་ལྔ་པའི་རྣམ་པ་ཅན་ཡིན་པས།དེ་ཕྱིར་དང་པོའི་རྡོ་རྗེ་ཞེས་བྱ་བའམ།ཐོག་མ་དང་ཐ་མ་མེད་པའི་བྱང་ཆུབ་ཀྱི་སེམས་ནི་སངས་རྒྱས་ཐམས་ཅད་འབྱིན་པ་པོ་ཡིན་པའི་ཕྱིར་དང་པོ་ཞེས་བྱ་ལ།དེ་ཉིད་མཚོན་པའི་རྡོ་རྗེ་ཡིན་པའི་ཕྱིར་དང་པོའི་རྡོ་རྗེ་ཞེས་བྱའོ།།རྡོ་རྗེ་གནོད་སྦྱིན་མ་གཏོགས།རྡོ་རྗེ་རྒྱལ་པོ་ནས་འབེབས་པའི་བར་ཐམས་ཅད་ཀྱི།རྡོ་རྗེའང་དེ་ཉིད་ཡིན་ཞིང་།དེ་དག་ཐམས་ཅད་ལ་དྲིལ་བུའང་དེ་ལྟ་བུའི་རྡོ་རྗེ་ཕྱེད་པས་ཡུ་བ་བྱས་པའོ།།འཇིག་རྟེན་གསུམ་རྒྱལ་གྱི་རྟོག་པར།སེམས་དཔའ་ཆེན་པོ་ཐམས་ཅད་ནི་མཐེ་བོའི་ཚིགས་ཀྱི་སོར་བཅུ་དྲུག་པའི་ཚད་དུ་བྱ་སྟེ།ཐམས་ཅད་ཀྱང་པདྨ་ལ་བཞུགས་པར་བྱའོ།།ཞེས་བཤད་ཅིང་།པདྨ་ལ་བཞུགས་པ་ནི།རྭ་ལྔ་པོོ་ལ་པདྨའི་གདན་ལྟེ་བའི་ངོས་གཉིས་སུ་བྱེད་པའི་དོན་ནོ།།རྡོ་རྗེ་གནོད་སྦྱིན་དང་།ཧཱུཾ་མཛད་སོགས་ཀྱི།ཟློས་པ་པོ་ཡིན་ན་ཁྲོ་བོའི་རྡོ་རྗེ་སྟེ།དེ་ཡང་རྡོ་རྗེ་འབྱུང་བར།རྒྱུ་གནམ་ལྕགས་ཤིན་ཏུ་སྦྱངས་པ་ལས་བྱ་བར་བཤད་ལ།དུམ་བུ་གཉིས་པའི་འགྲེལ་པར།ལྕགས་སམ་ཟངས་གང་རུང་དུ་བཤད་དོ།།དེ་ཉིད་སྲིད་དུ་སོར་བཅུ་གཉིས་པའི་ཚད་ལ་རྩེ་མོ་ལྔ་པ།རྭའི་རྩེ་མོ་ཤིན་ཏུ་རྣོ་བ་སྟེ།དང་པོའི་རྡོ་རྗེ་ནི་རྭ་ཅུང་ཟད་གྱེས་པ་ཡིན་ལ།འདི་ནི་རྭ་ཤིན་ཏུ་གྱེས་པ་སྟེ་གཉིས་པོའི་ཁྱད་པར་ནི་དེ་ཡིན་ནོ།།དེ་ཡང་ཆ་གསུམ་མཉམ་སོགས་སྔར་དང་འདྲ་ཞིང་།འདིའི་དྲིལ་བུ་ཡང་དེ་ལྟ་བུའི་རྡོ་རྗེ་ཕྱེད་པས་ཡུ་བ་བྱས་པའོ།།གཞན་ཡང་རིན་པོ་ཆེ་ལ་སོགས་པ་རིགས་གཞན་གསུམ་གྱི་དབང་དུ་བྱས་པའི་རིན་པོ་ཆེའི་རྡོ་རྗེ་དྲེིལ་བུ་དང་།པདྨའི་རྡོ་རྗེ་དྲིལ་བུ་དང་།སྣ་ཚོགས་རྡོ་རྗེ་དང་དེའི་དྲིལ་བུ་རྣམས་ནི་རིམ་པ་བཞིན་དུ།རིན་པོ་ཆེ་ཆ་དགུ་པ་རྩེ་མོ་ལ་རྡོ་རྗེ་རྩེ་ལྔ་པས་མཚན་པ་དང་།དེ་ལྟ་བུའི་ཡུ་བ་ཅན་གྱི་དྲིལ་བུ་དང་།པདྨ་འདབ་མ་བཅུ་དྲུག་པ་དཀར་དམར་འདབ་མ་བརྒྱད་འཐུར་དུ་གྱེས་ཤིང་།འདབ་མ་བརྒྱད་ཁ་ཟུམ་པའི་ནང་དུ་དང་པོའི་རྡོ་རྗེ་རྩེ་ལྔ་པ་ཆུང་བ་དང་།དེ་ལྟ་བུའི་ཡུ་བ་བྱས་པའི་དྲིལ་བུ་དང་།སྣ་ཚོགས་རྡོ་རྗེ་ནི་རྭ་བཅུ་གཉིས་པ་སྟེ།ལྟེ་བ་དཀར།མདུན་གྱི་རྭ་གསུམ་སྔོ།གཡས་ཀྱི་རྭ་གསུམ་སེར།རྒྱབ་ཀྱི་རྭ་གསུམ་དམར།གཡོན་གྱི་རྭ་གསུམ་ལྗང་བ་སྟེ།དེའི་དྲིལ་བུ་ཡང་དེ་ལྟ་བུའི་སྣ་ཚོགས་རྡོ་རྗེ་རྭ་བཅུ་གཉིས་རྗོགས་པས་ཡུ་བ་བྱས་པའོ།།འདི་དག་ལ་ཚད་ཇི་ཙམ་བྱ་བ་སོགས་གསལ་བར་མ་བཤད་ཅིང་།གཞན་ཡང་རྡོ་རྗེའི་དབྱིབས་ཀྱི་ཁྱད་པར་ཕྲ་མོ་རྣམས་དང་།དྲིལ་བུའི་དབྱིབས་དང་།ཚད་ཀྱི་ཁྱད་པར་ཇི་ལྟ་བུ་བྱ་བ་སོགས་གསལ་བར་མ་བཤད་ཀྱང་རྩེ་ལྔ་པ་རྩེ་དགུ་པ་གཉིས་ཀའི་ཚད་དང་དབྱིབས་ཀྱི་རྣམ་གཞག་ལྷག་མ་ཕལ་ཆེར་བླ་མེད་དང་ཐུན་མོང་དུ་སྣང་བས་དེར་བཤད་པ་དང་མཐུན་པར་བྱ་ཞིང་།སློབ་དཔོན་ཨ་བྷ་ཡཱ་ཀ་རའི་དགོངས་པ་ཡང་དེ་ཉིད་ཡིན་ནོ།།གཉིས་པ་བསྐྱེད་ཆོག་དང་དེ་ཁོ་ན་ཉིད་བཤད་པ་ནི།རྡོ་རྗེ་འབྱུང་བ་ལས།ཡི་གེ་ཧཱུཾ་གིས་རྡོ་རྗེ་དེ་རྡོ་རྗེ་སེམས་དཔར་བསམས་ལ།དེ་ཁོ་ན་ཉིད་ཀྱིས་གཟུང་བར་བྱའོ།།ཐོག་མཐའ་མེད་པའི་སེམས་དཔའ་ནི།།རྡོ་རྗེ་སེམས་དཔའ་དགའ་བ་ཆེ།།ཀུན་ཏུ་བཟང་པོ་ཀུན་བདག་ཉིད།།རྡོ་རྗེ་བསྙེམས་ཚུལ་བདག་པོའི་བདག།།བཅོམ་ལྡན་འདས་དཔལ་མཆོག་དང་པོའི་སྐྱེས་བུའོ།།ཞེས་བྱ་བ་ནི་དེ་ཁོ་ན་ཉིད་དོ།།ཆོས་ཀྱི་དྲིལ་བུ་དཀྲོལ་བར་བྱ་སྟེ།བཅོམ་ལྡན་འདས་དེ་བཞིན་གཤེགས་པ་སྲིད་པའི་བདག་པོ་དམ་པ་ཀུན་གྱི་མཆོག་དབང་ཕྱུག་གི་དམ་པ་དེ་ཉིད་ཆོས་ཀྱི་མཆོག་གི་བཀའ་ཡང་དག་པར་སྩོལ་བར་མཛད་པ་ནི།སྲིད་པ་ངོ་བོ་ཉིད་ཀྱི་དག།།ངོ་བོ་ཉིད་ཀྱི་སྲིད་བྲལ་བྱས།།རང་བཞིན་དག་པའི་སེམས་དཔའ་མཆོག།།སྲིད་པའི་མཆོག་ནི་གྲུབ་བར་བྱེད།།དྷརྨ་ཨ་ཞེས་བྱ་བ་ནི་དྲིལ་བུའི་ས་བོན་ནོ།།ཞེས་པ་ཙམ་ཞིག་གསུངས་ལ།ཚིགས་སུ་བཅད་པ་དེ་དག་དཔལ་མཆོག་ལས་འབྱུང་བ་དང་།དཔལ་མཆོག་འགྲེལ་ཆེན་ལས།དེ་དག་གི་དོན་བཤད་པ་ལ་སོགས་པ་ཅུང་ཟད་རྒྱས་པར་འབྱུང་སྟེ།དེ་དག་ལས་རྒྱས་པའི་དོན་གཞན་ཡོ་གའི་རྒྱུད་དང་འགྲེལ་པ་ཚད་ལྡན་དག་ལས་མི་འབྱུང་ངོ་།།དེ་ལྟར་གསུངས་པའི་རྡོ་རྗེ་དང་དྲིལ་བུ་བསྐྱེད་ཅིང་བྱིན་གྱིས་བརླབས་ཏེ་དེ་ཁོ་ན་ཉིད་དྲན་པའི་སྒོ་ནས་འཛིན་པའི་ཚུལ་ནི།སྔོན་དུ་བདག་ཉིད་རྡོ་རྗེ་སེམས་དཔར་བསྒྲུབ་པའི་ལྷའི་རྣལ་འབྱོར་ལ་གནས་ནས་བྱེད་དེ།རྡོ་རྗེ་འབྱུང་བ་ལས་ལག་པ་གཡོན་པས་རྡོ་རྗེ་དྲིལ་བུ་བླངས་ལ་གཡས་རྡོ་རྗེ་གསོར་ཞིར་རྡོ་རྗེའི་ཚིག་ཏུ་འདི་སྐད་བརྗོད་པར་བྱའོ།།ཌཱཀྐི་ཧཱུཾ་ཛཿཡང་རྡོ་རྗེ་རང་གི་སྙིང་ཁར་གཏོད་པའི་ཚུལ་གྱིས་འཇོག་ཅིང་།ཌཱཀྐི་ཛཿཧོ་ཞེས་བརྗོད་པར་བྱའོ།།དེ་ལྟར་བྱས་པས་ནི་ལུས་དང་ངག་དང་སེམས་རྡོ་རྗེ་སེམས་དཔའ་འདྲ་བར་འགྱུར་རོ།།ཞེས་གསུངས་པ་ལྟར་རོ།།དེ་ཡང་འདི་ལྟར།ལག་པ་གཉིས་ཀར་བསྐོར་བ་སྔོན་དུ་འགྲོ་བས་རྡོ་རྗེ་དང་རྡོ་རྗེས་མཚན་པའི་དྲིལ་བུ་བླངས་ཏེ།ལག་པ་གཡོན་པའི་རྡོ་རྗེ་ཁུ་ཚུར་གྱིས་དྲིལ་བུ་བཟུངས་པ་དཀུ་གཡོན་པར་ཁ་ནང་དུ་ཕྱོགས་པར་བྱས་ཏེ་བཞག།།གཡས་རྡོ་རྗེ་བསྙེམས་པ་དང་བཅས་པས་གསོར་ཞིང་།ཊཱཀྐི་ཧཱུཾ་ཛཿཞེས་སྔགས་དོན་དྲན་པས་ལན་གསུམ་བརྗོད་དེ་རྡོ་རྗེ་སེམས་དཔའ་རང་ལ་བཀུག་པར་བསམས་ལ།སྔགས་དོན་ནི།ཊཱཀྐི་ཞེས་པ་འདོད་པ་སྟེ།སྐབས་འདིར་འདོད་ཡུལ་རྡོ་རྗེ་སེམས་དཔའོ།།ཧཱུཾ་ནི་དེའི་ཐུགས་གཉིས་སུ་མེད་པའི་ཡེ་ཤེས་སོ།།ཛཿནི་དེ་འགུགས་པའོ།།དེ་ཡང་རྡོ་རྗེའི་ཚིག་ཏུ་བརྗོད་པར་གསུངས་པ་ལ།རྡོ་རྗེའི་ཚིག་གི་དོན་ནོ།།དེ་ཉིད་བསྡུས་པའི་རྒྱུད་ཕྱི་མའི་ཕྱི་མ་ལས།ལྕེ་རྩེ་ཤིན་ཏུ་མི་འགུལ་ཞིང་།།སོ་དང་མཆུ་གཉིས་སྦྱར་བ་ནི།།རྟགས་པ་ཐམས་ཅད་བསྒྲུབ་བྱ་བ།།སྒྲ་བྲལ་རྡོ་རྗེའི་ཚིག་ཡིན་ནོ།།ཞེས་གསུངས་པས་ངག་ཏུ་སྒྲ་དྲག་པར་བརྗོད་དུ་རུང་བར་མངོན་ནོ།།དོན་འདི་ནི་འཇིག་རྟེན་གསུམ་རྒྱལ་གྱི་རྟོག་པར།ཊཱཀྐི་ཞེས་པ་ནི་འདོད་པའོ།།ཧཱུཾ་ཞེས་པ་ནི་ཁྲོ་བོའོ།།དེ་གཉིས་དགུག་པའི་ཕྱིར་ཛཿཞེས་བྱ་བ་ནི་འདི་ཁྱོད་ཀྱིས་བསྒྲུབ་པར་བྱའོ་ཞེས་གསུངས་པ་ལྟར་རོ།།དེ་གཉིས་ཞེས་པའི་དོན་ནི།ཊཱཀྐི་བརྗོད་པ་ན་སྐུ་ཕྱག་ཆེན་མདུན་དུ་དམིགས།ཧཱུཾ་བརྗོད་པའི་ཚེ་དེའི་ཐུགས་དྲན་པར་བྱས་ནས།ཛཿབརྗོད་པས་དེ་གཉིས་རང་ལ་བཀུག་པར་བསྒོམ་པའི་དོན་ནོ།།སླར་ཡང་རྡོ་རྗེ་དེ་རང་གི་སྙིང་ཁར་གཏོད་པའི་ཚུལ་གྱིས་འཇོག་ཅིང་།ཊཱཀྐི་ཛཿཧོཿཞེས་བརྗོད་པས་རྡོ་རྗེ་སེམས་དཔའ་བཀུག་པ་དེ་ཤིན་ཏུ་མཉེས་ཤིང་དབང་དུ་བྱས་པར་བསམ་མོ།།དེ་ལྟར་བྱས་པས་རང་གི་ལུས་ངག་སེམས་གསུམ་རྡོ་རྗེ་སེམས་དཔའི་སྐུ་གསུང་ཐུགས་དང་འདྲ་བར་འགྱུར་བར་གསུངས་པས།དེ་ལྟར་ང་རྒྱལ་བཞག་སྟེ།དེ་ནས་རྡོ་རྗེ་དེ་ཉིད་ཧཱུཾ་ལས་བྱུང་བའི་རྡོ་རྗེ་སེམས་དཔའི་ཕྱག་རྒྱ་ཆེན་པོར་བསམས་ལ།ཐོག་མཐའ་མེད་པའི་ཞེས་སོགས་བརྗོད་པའི་དོན་ཡིད་ལ་བྱེད་པའི་སྒོ་ནས་དེ་ཁོ་ན་ཉིད་དྲན་པར་བྱས་ཏེ